《和府公二十韵》
宋代·刘敞

百草迎年茂，群花逼夏零。天工感寥落，春事出丁宁。

皓月彫寒魄，鲜风结暖馨。彩霞融缥缈，甘露洒清泠。

照坐千枝烛，摇空九子铃。轻黄金缀缕，凝碧玉镌瓶。

烂漫辅鲛锦，缡褷聚鹤翎。问名惊竞秀，变态骇流形。

钟美应成媪，储芳或景星。意真乘澹泊，气淑倚娉娗。

净影临彫槛，疏音隔后庭。瑶妃旦酣酒，玉女夜窥棂。

时世妆浓澹，朝云梦窈冥。魂从攀处乱，醉任看馀酲。

禁籞曾迂幸，天歌独仰听。一时矜绝出，众卉谢晶荧。

正尔生成巧，由来造化灵。属词劳比兴，图象费丹青。

雨重碧油幕，灯昏云母屏。谪仙才不世，激赏为君聆。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。